Taai ruiters én perde pak 350 km | Netwerk24
Taai ruiters én perde pak 350 km
Deur Michael Green 12 Oktober 2018 16:38
Sulke tonele wag op deelnemers aan die Race the Wild Coast-perdewedren.
Saterdag begin een van die taaiste langafstand-perdewedrenne ter wêreld by Port Edward in KwaZulu-Natal.
Die Race the Wild Coast-wedren eindig eers vyf dae later ná 350 km by Keimond.
Elke ruiter neem met drie perde deel. Hy of sy wissel van perd ná 123 km en 209 km.
’n Veearts ondersoek die perde ná elke skof. ’n Deelnemer kan net voortgaan sonder enige strafpunte as hy die groen lig van die veearts kry.
Perd of ruiter moenie bang wees om deur riviere te swem in die Race the Wild Coast-perdewedren nie.
Die wedren bestaan uit 12 skofte met ruiters wat elke dag meer as 80 km sal aflê.
Barry Armitage, een van die organiseerders, sê dis ’n taai uitdaging.
“Dis wesenlik om fiks te wees. Daar is ’n paar kwaai bulte en die rivierdeurgange is moeilik.”
Armitage is self ’n bedrewe ruiter en het die 1 000 km lange Mongoolse Derby, die langste en taaiste ter wêreld, verlede jaar gewen.
Die Race the Wild Coast is twee jaar gelede vir die eerste keer gehou.
Monde Kanyana het toe internasionale sterre soos Sam Jones van Australië uitgestof om te wen.
Besoek rockethorseracing.co.za vir meer inligting.
Meer oor: Oos-Kaap | Perde
Só lê ruiters en perde 122 km per dag oor duine af
14-jarige die uit- en aanhouer in Fauresmith-rit